b'\n_START_ARTICLE_\nBiserica de lemn din Der\xc8\x99ida\n_START_PARAGRAPH_\nBiserica de lemn din Der\xc8\x99ida se afl\xc4\x83 \xc3\xaen localitatea omonim\xc4\x83 din jude\xc8\x9bul S\xc4\x83laj \xc8\x99i a fost ridicat\xc4\x83 \xc3\xaenainte de 1771 - anul c\xc3\xa2nd a fost pictat\xc4\x83. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil". Biserica se afl\xc4\x83 pe noua list\xc4\x83 a monumentelor istorice sub codul LMI:  SJ-II-m-A-05047.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn \xe2\x80\x9eSfin\xc8\x9bii Arhangheli Mihail \xc8\x99i Gavriil" a fost ridicat\xc4\x83 \xc3\xaen jurul anului 1700 pe valea Crasnei, \xc3\xaen satul Der\xc8\x99ida. Forma pere\xc8\x9bilor este dreptunghiular\xc4\x83, cu absida decro\xc8\x99at\xc4\x83 poligonal\xc4\x83, cu cinci laturi. Pronaosul are tavanul drept, iar naosul \xc8\x99i altarul c\xc3\xa2te o bolt\xc4\x83 semicilindric\xc4\x83, ultima termin\xc3\xa2ndu-se \xc3\xaen timpanul de est. Acoperi\xc8\x99ul de \xc8\x99i\xc8\x9b\xc4\x83 are clopotni\xc8\x9ba deasupra pronaosului, \xc3\xaenconjurat\xc4\x83 de patru turnule\xc8\x9be. Se mai remarc\xc4\x83 \xc8\x99i br\xc3\xa2ul median \xc3\xaen torsad\xc4\x83. Prispa este bogat ornamentat\xc4\x83 \xc8\x99i este situat\xc4\x83 pe latura de sud. Chenarele \xc8\x99erpuitoare de pe arcade alunec\xc4\x83 pe st\xc3\xa2lpii de sec\xc8\x9biune dreptunghiular\xc4\x83, pentru a \xc3\xaenso\xc8\x9bi \xe2\x80\x9efr\xc3\xa2nghia", iar cuiele de lemn, cioplite \xc3\xaen forma rozelor, se adaug\xc4\x83 lalelelor singuratice. \xc3\x8en ancadramentul u\xc8\x99ii de intrare, al\xc4\x83turi de meandre \xc8\x99i \xe2\x80\x9efr\xc3\xa2nghie", sunt d\xc4\x83ltuite \xc3\xaen partea superioar\xc4\x83, l\xc3\xa2ng\xc4\x83 motivul crucii, dou\xc4\x83 lalele \xc8\x99i un \xc8\x99irag de inimi._NEWLINE_Pictura interiorului, executat\xc4\x83 \xc3\xaen 1771, este \xc3\xaen mare parte distrus\xc4\x83. Pere\xc8\x9bii bisericii au fost \xe2\x80\x9egrundui\xc8\x9bi\xe2\x80\x9d ini\xc8\x9bial cu un strat de lapte de var \xc8\x99i nisip fin, peste care s-au aplicat culorile \xc3\xaen ulei. Picturile sunt  asem\xc4\x83n\xc4\x83toare cu ale altor biserici din zon\xc4\x83, ca urmare a implic\xc4\x83rii aceluia\xc8\x99i autor \xc3\xaen crearea acestora, pe nume Nichita. Interiorul \xc3\xaenc\xc4\x83 mai conserv\xc4\x83 imagini reprezent\xc3\xa2nd sfin\xc8\x9bi: Nicolae, Spiridon, Grigore, Vasile, Ioan. Elemente picturale complexe apar \xc8\x99i \xc3\xaen scena crucific\xc4\x83rii, \xc3\xaen r\xc3\xa2nduirea apostolilor \xc3\xaen jurul M\xc3\xa2ntuitorului, c\xc3\xa2t \xc8\x99i \xc3\xaen scenele ce prezint\xc4\x83 copil\xc4\x83ria lui Iisus. Picturile exterioare lipsesc aproape cu des\xc4\x83v\xc3\xa2r\xc8\x99ire ca urmare a intemperiilor de peste ani._NEWLINE_Inscrip\xc8\x9biile interioare sunt \xc3\xaen alfabetul chirilic, \xc3\xaen care au fost tip\xc4\x83ri\xc8\x9be \xc8\x99i c\xc4\x83r\xc8\x9bile de cult, care  pot fi admirate \xc3\xaen cadrul micului muzeu amenajat \xc3\xaen cadrul Protopopiatului Ortodox din \xc8\x98imleu Silvaniei. _NEWLINE_\xc3\x8en anul 2005 a fost ref\xc4\x83cut acoperi\xc8\x99ul de \xc8\x99indril\xc4\x83, iar pe parcursul anilor 2007 \xc8\x99i 2008 a fost construit gardul \xc3\xaemprejmuitor. Lucr\xc4\x83rile de repara\xc8\x9bie s-au f\xc4\x83cut \xc3\xaen mare parte cu sprijinul credincio\xc8\x99ilor, al Direc\xc8\x9biei Jude\xc8\x9bene pentru Cultur\xc4\x83 \xc8\x99i Patrimoniu S\xc4\x83laj \xc8\x99i al Prim\xc4\x83riei comunei Bobota.'